Christina Thorholm (RV), 2021-11-25:
Tak for ordet.
Radikale Venstre enige i, at det nye lovforslag styrker Socialtilsynets tilsyn med kvalitet på de sociale tilbud, og at der særlig sker en styrkelse af det økonomiske tilsyn.
Tilsynet har fået flere muligheder for at vurdere, om offentlige midler anvendes efter hensigten og skaber kvalitet for de mennesker, der modtager støtten, og det ligger os meget på sinde.
Formålet med lovændringen er at skabe øget gennemsigtighed og mindre skøn i forhold til økonomien og i forhold til, hvornår et tilbud er særlig dyrt, og i forhold til sammenhæng mellem pris og kvalitet.
Vi ved, at der er en forskel mellem de forskellige socialtilsyn, så det er derfor, det er ret vigtigt, at der sker en yderligere præcisering.
Vi anerkender, at der er kommet flere nøgletal til at belyse tilbuddets omkostninger og overskud.
Vi har spurgt, om der kunne komme en timepris med i aftalen som et faktuelt vurderingsgrundlag, da vi mener, det ville være et element, der kunne tydeliggøre sammenhæng mellem pris og kvalitet, frem for at det er baseret på et skøn.
Det er erfaringen, at der er et skøn, og at der er brug for at indramme det her med en præcisering af vejledningen fra Socialstyrelsen.
Vi bemærker, at markeringen af uforholdsmæssigt dyre tilbud, efter at det har været i høring, både kommer til at gælde private og offentlige tilbud, og det er vigtigt for os, fordi det handler om pris i forhold til kvalitet.
Radikale Venstre havde gerne set, at der var stillet samme krav til offentligt drevne tilbud som til private, f.eks. i forhold til regnskabsaflæggelse.
At der blev indført krav om regnskabsaflæggelse ville betyde, at der blev mere transparens, i forhold til om og hvordan offentlige tilbud bruger pengene, der er afsat i budgettet, til at skabe kvalitet med indsatsen for de mest udsatte mennesker.
Men det ligger ikke inden for aftalen fra april.
Vi vil følge op på ministerens svar om ligestilling mellem krav til private og offentlige leverandører, i forhold til hvordan de kan indgå i en relevant sammenhæng.
Ud over det lægger vi vægt på en større ensartethed med bl.a. specialfunktioner og styrkelse af Socialstyrelsens kompetencer i forhold til en ensartet praksis.
Ved oprettelse af specialfunktionerne er Radikale Venstre enige i høringsparternes bemærkninger om, at myndighedsbestemmelserne er bredt formuleret, og at ministeren kan beslutte andet kompetenceindhold end det, der ligger i § 2, og vi vil stille os kritisk over for, om aftaleparterne ikke skal være med inde at afgøre, hvordan ansvar og opgaveplacering mellem tilsynene fordeles.
Yderligere er vi opmærksomme på, at det bliver fastholdt, at skærpet tilsyn varer 3 måneder.
Det betyder, at skærpet tilsyn ofte forlænges, fordi tilbuddene ikke kan lave den organisatoriske ændring inden for de 3 måneder.
Og vi mener, det ville være mindre bureaukratisk, hvis man gav mulighed for, at Socialtilsynet kunne sige, at et skærpet tilsyn f.eks. kunne vare op til 6 måneder.
Og modsvaret kunne være: Handler vi så hurtigt nok?
Men Socialtilsynet har jo stadig væk mulighed for at lave et strakspåbud, så virksomhederne handler med det samme.
Vi mener, det er et vigtigt element for at styrke processerne og skabe mindre bureaukrati.
Der har været sat spørgsmålstegn ved, at arbejdet med bekendtgørelsen er i høring, samtidig med at lovforslaget bliver fremsat.
Hvis der er brug for at forlænge behandlingstiden, bakker vi gerne op om det.